Պատվական Ղուկասյան

Պատվական Միքայելի Ղուկասյան (), հայ արձակագիր։ ԽՍՀՄ Գրողների միության անդամ (1978), Հայաստանի գրողների միության Լենինականի բաժանմունքի պատասխանատու քարտուղար (1984): ԽՄԿԿ անդամ 1962 թվականից։

Կենսագրություն 
Պատվական Ղուկասյանը ծնվել է Հայաստանի Ղուկասյանի շրջանի Ծաղկաշեն գյուղում։ 1941 թվականին ընտանիքով տեղափոխվել են Լենինական։ Սովորել է Լենինականի թիվ 5 դպրոցում, միաժամանակ՝ Մերկուրովի անվան նկարչական դպրոցում («Վագրենավորը» կտավով շրջապատում նաև նկարչի համբավ է ձեռք բերել), 1952-1955 թվականներին՝ Լենինականի բժշկական ուսումնարանում և շուրջ 10 տարի եղել շտապօգնության կայանի բուժակը։ 1965 թվականին ավարտել է Լենինականի Միքայել Նալբանդյանի անվան մանկավարժական ինստիտուտի հայոց լեզվի և գրականության դասավանդման մեթոդիկայի ֆակուլտետը, 1969-1970 թվականներին՝ Մոսկվայի Վ. Լենինի անվան մանկավարժական ինստիտուտի դեֆեկտոլոգիայի ֆակուլտետը։ 1969-1985 թվականներին եղել է Լենինականի թիվ 4 օժանդակ դպրոցի լոգոպեդը։

Դպրոցական տարիներից հոդվածներ ու ակնարկներ է գրել «Պիոներ կանչ», «Ավանգարդ», «Բանվոր» թերթերում։ Նրա ստեղծագործությունները տպագրվել են «Գրական թերթում», «Գարուն», «Լիտերատուրնայա Արմենիա» ամսագրերում։

Մահ 
Մահացել է Լենինականում` Սպիտակի երկրաշարժի ժամանակ։

Հիշատակ 
2014 թվականին Սիզավետ գյուղի միջնակարգ դպրոցն անվանակոչվել է Պատվական Ղուկասյանի անունով։

Երկեր 
 «Բարով ես եկել», Երևան։ Հայաստան, 1975։
 «Անհանգստություն», Երևան։ Սովետական գրող, 1982։
 «Եվ մարդը հորիզոնին չձուլվեց», Երևան։ Սովետական գրող, 1985։
 «Կանչող հիշողություն», Երևան։ Նաիրի, 1991։
 «Կիսատ ճանապարհ»

Ծանոթագրություններ

Արտաքին հղումներ 
 Մարդ, ով ձուլվեց հավերժին, Պատվական Ղուկասյան
 Պատվական Ղուկասյանի «Կիսատ ճանապարհը» 
 Շիրակ աշխարհի երազողը/ Վազգեն Առաքելյան

Հայ արձակագիրներ
Հայ բժիշկներ
ԽՍՀՄ գրողների միության անդամներ
Սպիտակի երկրաշարժի զոհեր
Սիզավետ գյուղում ծնվածներ‎